DEĊIŻJONI TAL-KUMMISSJONI
tas-7 ta' Marzu 2006
li temenda l-Annessi I u II tad-Deċiżjoni 2002/308/KE li tistabbilixxi l-listi ta' żoni u postijiet ta' tkabbir rigward waħda jew aktar mill-mard tal-ħut viral haemorrhagic septicaemia (VHS) u infectious haematopoietic necrosis (IHN)
(innotifikata taħt dokument numru C(2006) 683)
(Test b'relevanza għaż-ŻEE)
(2006/214/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/67/KEE tat-28 ta' Jannar 1991 li tikkonċerna l-kondizzjonijiet tas-saħħa ta' l-annimali li jirregolaw it-tqegħid fuq is-suq ta' l-annimali u prodotti ta' l-akkwakultura (1), u partikolarment l-Artikoli 5 u 6 tagħha,
Billi:
(1)
Id-Deċiżjoni tal-Kummissjoni 2002/308/KE (2) tistabbilixxi l-listi ta' żoni approvati u stabbilimenti ta' l-akkwakultura (postijiet tat-tkabbir tal-ħut) approvati li jinsabu f'żoni mhux approvati fir-rigward ta' ċertu mard tal-ħut.
(2)
L-Italja ressqet il-ġustifikazzjonijiet għall-kisba ta' l-istatus ta' żoni approvati, fir-rigward tas-settiċemija virali emorraġika (VHS) [viral haemorrhagic septicaemia] u n-nekrożi ematopojetika li tinfetta (IHN) [infectious haematopoietic necrosis], għal ċerti żoni fit-territorju tagħha. F'xi ftit minn dawn iż-żoni l-ikkampjunar skond id-Deċiżjoni 2001/183/KE tat-22 ta' Frar 2001 li tistabbilixxi l-pjanijiet dwar kampjunar u l-metodi djanjostiċi għall-iskoperta u l-konfermazzjoni ta' xi mard tal-ħut u li tħassar id-Deċiżjoni 92/532/KEE (3) hija impossibbli, minħabba ċ-ċiklu għal produzzjoni speċjali tal-farms li qegħdin f'dawn iż-żoni.
(3)
Produzzjoni bħal din ma kinitx prevista meta tfasslet id-Deċiżjoni 2001/183/KE. Madankollu, id-dokumentazzjoni pprovduta turi li dawn iż-żoni jipprovdu status ekwivalenti tas-saħħa ta' l-annimali għal dawk li għalihom l-ikkampjunar sar skond id-Deċiżjoni 2001/183/KE. Għalhekk, iż-żoni jissodisfaw ir-rekwiżiti ta' l-Artikolu 5 tad-Direttiva 91/67/KEE. Għalhekk jikkwalifikaw għall-istatus ta' żoni approvati u għandhom jiżdiedu mal-lista ta' żoni approvati,
(4)
Franza ressqet il-ġustifikazzjonijiet għall-kisba ta' l-istatus ta' żoni approvati, fir-rigward tas-settiċemija virali emorraġika (VHS) u n-nekrożi ematopojetika li tinfetta (IHN), għal ċerti żoni fit-territorju tagħha. Id-dokumentazzjoni provduta turi li dawk iż-żoni jissodisfaw ir-rekwiżiti ta' l-Artikolu 5 tad-Direttiva 91/67/KEE. Għalhekk jikkwalifikaw għall-istatus ta' żoni approvati u għandhom jiżdiedu mal-lista ta' żoni approvati,
(5)
L-Awstrija, il-Ġermanja u l-Italja ressqu l-ġustifikazzjonijiet għall-kisba ta' l-istatus ta' farms approvati f'żoni mhux approvati, fir-rigward tal-VHS u l-IHN, għal ċerti farms fit-territorju tagħhom. Id-dokumentazzjoni provduta turi li dawk l-istabbilimenti jissodisfaw ir-rekwiżiti ta' l-Artikolu 6 tad-Direttiva 91/67/KEE. Għalhekk huma jikkwalifikaw għall-istatus ta' stabbilimenti approvati f'żoni mhux approvati u għandhom jiżdiedu mal-lista ta' stabbilimenti approvati.
(6)
Il-Ġermanja nnotifikat il-preżenza ta' l-IHN f'żewġ stabbilimenti li qabel kienu jitqiesu bħala ħielsa minn dik il-marda. Madankollu, l-istabbilimenti jibqgħu ħielsa mill-VHS. Dawk l-istabbilimenti, għalhekk, m'għandhomx jibqgħu jidhru fid-Deċiżjoni 2002/308/KE bħala ħielsa mill-IHN.
(7)
Id-Deċiżjoni 2002/308/KE għandha għalhekk tiġi emendata skond dan.
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2002/308/KE hija emendata kif ġej:
1.
L-Anness I jinbidel bit-test ta' l-Anness I ta' din id-Deċiżjoni.
2.
L-Anness II jinbidel bit-test ta' l-Anness II ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, is-7 ta' Marzu 2006.